钦定古今图书集成/明伦汇编/官常典/第798卷 > 罗通
## 钦定古今图书集成/明伦汇编/官常典/第798卷 > 罗通

按《明外史》本传：“通字学古，吉水人。永乐十年进士。授
御史，巡按四川。都指挥郭赟与清军御史汪林中交
通为奸，利通劾奏，逮治之。三殿灾，偕同官何忠等极
陈时政阙失，忤旨，出为交阯清化知州。宣德元年，黎
利反，王通战败，擅传檄割清化迤西𢌿贼。贼方围化，
通与指挥打忠坚守，乘间出破贼，杀伤甚众。贼将遁”
而檄至，通曰：“吾辈杀贼多，出城必无全理，与就缚，曷
若尽忠死。”乃与忠益固守。贼久攻不下，令降将蔡福
说降。通登陴大骂。贼知城不可拔，引去，通始率吏士
归。宣宗大奖劳之。改户部员外郎，出理宣府军饷。奏
言：“朝议储饷开平，令每军运一石，又当以骑士护行，
计所费，率二石七斗而致一石。今军民多愿输米易
盐，请捐旧例五分之二，则人自乐输，饷足而兵不疲。”
帝可之。正统初，迁兵部郎中。从尚书王骥整饬甘肃
边务。以贪淫事为骥所觉。骥遣通奏边情，即疏通罪，
下狱，谪广西容山闸官。已，调东莞河泊所官。都督曹
俭荐其有文武才，吏部执不可。景帝监国，以于谦荐，
起兵部员外郎，守居庸关。俄进郎中。帝即位，进右副
都御史。也先破紫荆，长驱犯京师。别部攻居庸甚急。
天大寒，通汲水灌城，冰坚不得近。七日遁走。追击破
之。景泰元年召入，参赞京营军务，兼理院事。言：“诸边
报警，率由守将畏征调，设诈以惑朝廷。向者贼犯京
师，诸将斩馘几何，而获官者至六万六千馀人。辇下
且然，何况塞外！且韩信起自行伍，穰苴拔于寒微，宜
博搜将士中如信、苴者与议军事。若今腰玉珥貂，皆
苟全性命、保爵禄之人，憎贤忌才，能言而不能行，未
足与议也。”意盖诋谦与石亨辈。谦《疏辨》言：“概责边报
不实，即有警，专掩匿，必误事。官军升级，在颜行者万
九千八百馀人，及阵亡三千馀人而已，安所得六万
六千人？通以为滥，宜悉追夺，有如韩信穰苴者。乞指
荐罢臣营务，俾专治部事。”廷臣共留。谦又谓通志在
灭贼，无他。帝两解之。给事中覃浩等言：“通本以知兵
用，不宜理院事。”乃解其兼职。塞上军民多为寇所掠。
通请榜诸边，能自归者，军免戍守三年，民复徭役终
身。又请悬封爵重赏，募能“禽斩也先伯颜帖木儿喜
宁者。”已，又言：“古之将帅，务搜拔众才。如知山川形势
者，可使导军；能腾高越险者，可使觇敌；能风角鸟占
者，可使备变。今军中未见其人，乞敕廷臣各举所知，
送臣等考验。”诏皆行之。于谦以山西近寇，请遣大臣
往镇。杨洪亦乞重臣护军，转饷大同。帝以命通。通不
欲行，请得与谦、洪俱。谦言：“国家多难，非臣子辞劳之
日”，奏乞躬往。帝不允，卒命通。通本谦所举，而每事抵
牾，人由是不直通。二年冬，召还，仍赞军务。东宫改建，
加太子少保。上言：“寇所恃者马也。今贡使三千馀人，
携马四万馀匹，宜量增价酬之。彼见价增，则后来益
众，此亦强中国、弱外裔之一策也。”帝以所贡马率不
堪用，若增价，正堕贼计，寝通奏。四年进右都御史，赞
军务如故。通好大言，遇人辄谈兵。自陈杀贼功，求世
袭武职，为给事中王竑所劾。帝释不罪。英宗复位，又
自陈创谋迎驾，同入南城，为石亨等所蔽，乃授其二
子所镇抚。天顺三年致仕归，卒。